《关山月》
明代·朱诚泳

关山月，居人见月伤离别。结发从军二十年，茫茫万里音书绝。

黄沙碛里无人烟，健儿来往横戈鋋。有时夜渡黑河水，纵横万骑乘冰坚。

千钟马湩名王醉，毡帐夜寒人不睡。朝来下令又南侵，一曲秋笳堪堕泪。

北兵恃力南兵靡，东窜西逃知有几。吁嗟健骨委边尘，半是春闺梦中鬼。

良人一去戍萧关，惆怅于今竟未还。独怜今夜关山月，应照刀痕与箭瘢。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。